ປະ​ຊາ​ຊົນ ລາວ 7 ຄົນ​ຖືກ​ນ້ຳ​ປ່າ​ ໄຫຼ​ຊັດສູນ​ຫາຍ ​ໃນ​ເຂດ​ເມືອງ ວຽງ​ໄຊ ແຂວງ​ຫົວ​ພັນ
ເຄືອ​ຂ່າຍ​ອະ​ນຸ​ລັກ​ສິ່ງ​ແວດ​ລ້ອມ​ທຳ​ມະ​ຊາດ ​ໃນ​ລຸ່ມ​ແມ່​ນ້ຳ​ຂ​ອງ​ ໄດ້​ຕັ້ງ​ຂໍ້​ສົງ​ໄສ ກ່ຽວ​ກັບ ມາດ​ຕະ​ຖານ​ການ​ກໍ່​ສ້າງ​ເຂື່ອນ​ໄຟ​ຟ້າ​ໃນ ລາວ​.
ປະຊາຊົນ ລາວ 7 ຄົນຖືກນ້ຳປ່າໄຫຼຊັດສູນຫາຍໃນເຂດເມືອງວຽງໄຊ ແຂວງຫົວພັນ ໃນຂະນະທີ່ເຂື່ອນຂະໜາດນ້ອຍຢູ່ເມືອງແປກ ແຂວງຊຽງຂວາງ ກໍເປ່ເພຍ້ອນແຮງດັນ ຂອງມວນນ້ຳທີ່ລົ້ນອ່າງຕົ່ງ ທ່ານ ພອນສຸກ ອິນທະວົງ ເຈົ້າເມືອງໆວຽງໄຊ ແຂວງຫົວພັນ ຖະແຫຼງຢືນຢັນວ່າ ປະຊາ ຊົນ 7 ຄົນທີ່ບ້ານຫີນດຳ ທີ່ຖືກນ້ຳປ່າໄຫຼຊັດສູນຫາຍໄປພ້ອມກັບເຮືອນນັບແຕ່ເຊົ້າມືດ ຂອງວັນທີ 4 ສິງຫາ 2019 ເປັນຕົ້ນມາຍັງຊອກຫາບໍ່ເຫັນຈົນເຖິງປັດຈຸບັນນີ້ ແລະ ເນື່ອງ ຈາກວ່າເປັນເຂດຕິດຕໍ່ກັບຊາຍແດນ ຫວຽດນາມ ຈຶ່ງເຮັດໃຫ້ມີການປະເມີນວ່າ ປະຊາ ຊົນ ລາວ ທີ່ສູນຫາຍທັງ 7 ຄົນດັ່ງກ່າວໄດ້ຖືກກະແສນ້ຳຊັດເຂົ້າໄປໃນເຂດ ຫວຽດນາມ ແລ້ວໂດຍໃນປັດຈຸບັນທາງການ ລາວ ກໍໄດ້ປະສານງານເພື່ອຂໍການຊ່ວຍເຫຼືອໃນການ ຄົ້ນຫາຈາກທາງການ ຫວຽດນາມ ແລ້ວ ດັ່ງທີ່ທ່ານ ພອນສຸກ ໄດ້ໃຫ້ການຢືນຢັນວ່າ "ທີມງານຊອກຄົ້ນທີມນຶ່ງກະຄົ້ນຢູ່ສະຖານທີ່ເກີດເຫດຫັ້ນ ທີມນຶ່ງກະເລາະລຽບນ້ຳລົງ ໄປຊອກ ແຕ່ຍ້ອນວ່ານ້ຳນີ້ ມັນຊັນ, ມັນໄຫຼແຮງ, ຈັກວ່າມີຫີນ ມີດິນ ມີຕົ້ນໄມ້ ທຸກຢ່າງ ກະຖືວ່າໄຫຼຊູໄປທາງປະເທດເພື່ອນບ້ານທັງໝົດແຫຼະ ຕາມການລາຍງານຂອງປະຊາ ຊົນເພິ່ນກະເກືອບວ່າ 100 ແມ່ນໄຫຼໄປປະເທດເພື່ອນບ້ານແລ້ວຈຳນວນ 7 ຄົນຫັ້ນ ເມື່ອເປັນແນວນັ້ນແລ້ວ ພວກເຮົາກະມອບໃຫ້ທາງກອງທະຫານ 215 ທະຫານຊາຍ ແດນເປັນຜູ້ສືບຕໍ່ຊອກຄົ້ນຮ່ວມກັບປະຊາຊົນ " ທັງນີ້ນ້ຳງາ ໄດ້ໄຫຼຊຸເຂົ້າຖ້ວມເຮືອນ ແລະ ສິ່ງປູກສ້າງຂອງປະຊາຊົນ ລາວ 16 ບ້ານຢູ່ ໃນເຂດເມືອງວຽງໄຊ ນັບແຕ່ວັນທີ 4 ສິງຫາເປັນຕົ້ນມາ ໂດຍນອກຈາກຈະເຮັດໃຫ້ປະ ຊາຊົນ 7 ຄົນສູນຫາຍແລ້ວ ກະແສນ້ຳຍັງໄດ້ຊັດເອົາເຮືອນ 2 ຫຼັງໄປກັບນ້ຳ ແລະ ເຮືອນ ອີກ 2 ຫຼັງກໍຖືກດິນເຈື່ອນທັບ ສ່ວນເສັ້ນທາງຈາກບ້ານໃໝ່ ໄປຫາບ້ານຄຳນາງ ໄລຍະ ທາງຍາວ 38 ກິໂລແມັດ ກໍໃຊ້ສັນຈອນໄປມາບໍ່ໄດ້ຕະຫຼອດເສັ້ນທາງເຊັ່ນດຽວກັນກັບ ສັນຍານໂທລະສັບ ແລະ ໄຟຟ້າກໍໃຊ້ການບໍ່ໄດ້ເລີຍ ໂດຍຄາດວ່າຈະຕ້ອງໃຊ້ເວລາ 2 ສັບປະດາເຖິງ 1 ເດືອນເພື່ອສ້ອມແປງ ແລະ ຫຼັງຈາກນັ້ນຈຶ່ງຈະສາມາດປະເມີນຜົນເສຍ ຫາຍຈາກໄພນ້ຳຖ້ວມທີ່ເກີດກັບຂຶ້ນປະຊາຊົນທັງ 16 ບ້ານດັ່ງກ່າວໄດ້ຢ່າງຄັກແນ່ ທາງດ້ານຜູ້ບໍລິຫານຂອງບໍລິສັດສົມພູກໍ່ສ້າງຂົວ-ທາງຈຳກັດ ເຈົ້າຂອງສຳປະທານ ເຂື່ອນໄຟຟ້ານ້ຳງື່ມ-ແກ້ງຄວນ ທີ່ມີກຳລັງຕິດຕັ້ງ 1 ເມກະວັດ ແລະ ໄດ້ຜະລິດກະແສ ໄຟຟ້າຂາຍໃຫ້ລັດວິສາຫະກິດໄຟຟ້າ ລາວ ນັບແຕ່ປີ 2017 ເປັນຕົ້ນມາຖະແຫຼງຍອມ ຮັບວ່າເຂື່ອນນ້ຳງື່ມ-ແກ້ງຄວນ ໄດ້ເສຍຫາຍໃນສ່ວນເຮືອນຈັກຜະລິດໄຟຟ້າ ແລະ ຄັນເຂື່ອນຕັນນ້ຳ ຊຶ່ງເປັນຜົນຈາກປະລິມານນ້ຳຝົນທີ່ຕົກລົງມາຢ່າງຫຼວງຫຼາຍຈົນລົ້ນ ອ່າງຕົ່ງ ແລະ ກັດເຊາະຄັນເຂື່ອນໃຫ້ເຈື່ອນລົງແລ້ວເຮັດໃຫ້ມວນນ້ຳໄຫຼອອກຈາກ ເຂື່ອນໄປຖ້ວມເຮືອນ ແລະ ຊັບສິນຂອງປະຊາຊົນ ລາວ ໃນ 4 ບ້ານຄືບ້ານລາດປວກ, ບ້ານເປີບ, ບ້ານດູຊານ ແລະ ບ້ານໝີ່ ຢູ່ໃນເຂດເມືອງແປກ ແຂວງຊຽງຂວາງ ເມື່ອວັນ ທີ 4 ສິງຫາ 2019 ທີ່ຜ່ານມາ ຈາກການປະເມີນເບື້ອງຕົ້ນໃນສ່ວນຂອງເຂື່ອນ້ຳງື່ມ-ແກ້ງຄວນ ນັ້ນເສຍຫາຍໄປຫຼາຍ ກວ່າ 3 ຕື້ກີບ ສ່ວນຜົນເສຍຫາຍຂອງປະຊາຊົນທີ່ຖືກນ້ຳຖ້ວມນັ້ນຍັງຕ້ອງລໍຖ້າການ ສຳຫຼວດພື້ນທີ່ຕົວຈິງຊຶ່ງທາງດ້ານບໍລິສັດທີ່ເປັນເຈົ້າຂອງສຳປະທານເຂື່ອນນ້ຳງື່ມ- ແກ້ງຄວນ ໄດ້ປະເມີນວ່າ ເສຍຫາຍບໍ່ຫຼາຍ ເພາະວ່າບໍ່ແມ່ນເຂື່ອນແຕກ ດັ່ງທີ່ຜູ້ບໍລິ ຫານບໍລິສັດສົມພູກໍ່ໍ່ສ້າງຂົວ-ທາງໄດ້ຢືນຢັນວ່າ "ຜົນກະທົບໃນຊຸດນີ້ຫັ້ນມັນກະບໍ່ແມ່ນວ່າເຂື່ອນແຕກເນາະ ຖືວ່ານ້ຳຫັ້ນນະມັນໄຫຼເຂົ້າ ມາໃນເຮືອນຈັກນີ້ ການລະບາຍນ້ຳຫັ້ນກະມີຢູ່ 3-4 ຈຸດເນາະ ແຕ່ວ່າຝົນຕົກຫັ້ນຫຼາຍ ນ້ຳມັນກະບໍ່ສາມາດທີ່ວ່າຈະລະບາຍທັນ ເພາະວ່າ ນ້ຳມັນກໍມາບາດດຽວເລີຍເນາະ ແລ້ວຜົນກະທົບຕໍ່ປະຊາຊົນບໍ່ ທາງເທິງ ທາງເບື້ອງລຸ່ມຫັ້ນຖືວ່າບໍ່ມີຫຍັງຫັ້ນນະໃນ ເຂື່ອນຊຸດນີ້ ຖືວ່າອັນນີ້ແມ່ນໄພທຳມະຊາດ " ແຕ່ຢ່າງໃດກໍຕາມ ເຄືອຂ່າຍອະນຸລັກສິ່ງແວດລ້ອມທຳມະຊາດໃນລຸ່ມແມ່ນ້ຳຂອງໄດ້ ຕັ້ງຂໍ້ສົງໄສ ກ່ຽວກັບ ມາດຕະຖານການກໍ່ສ້າງເຂື່ອນໄຟຟ້າໃນ ລາວ ນັບຈາກກໍລະນີ ເຂື່ອນເຊປຽນ-ເຊນ້ຳນ້ອຍແຕກ ເມື່ອວັນທີ 23 ກໍລະກົດ 2018 ເປັນຕົ້ນມາແລ້ວ ເຖິງ ແມ່ນວ່າທາງການ ລາວ ຈະໄດ້ແຕ່ງຕັ້ງຄະນະສະເພາະກິດເພື່ອກວດກາທຸກໂຄງການ ເຂື່ອນໃນ ລາວ ທັງທີ່ສ້າງສຳເລັດແລ້ວ ແລະ ທີ່ກຳລັງກໍ່ສ້າງໃນປັດຈຸບັນກໍຕາມ ແຕ່ ເຄືອຂ່າຍອະນຸລັກທຳມະຊາດກໍມອງວ່າ ຄະນະສະເພາະກິດດັ່ງກ່າວບໍ່ໜ້າເຊື່ອຖືໃນ ມາດຕະຖານສາກົນ